Mazurek, Milan, poslanec NR SR (2020-04-28):
Vážený pán predseda Národnej rady, vážené kolegyne, kolegovia, pani ministerka Milanová, ktorá sa už ospravedlnila za svoje výroky, začnem tak trochu od veci, ale ono je krásne, viete, vy sa ospravedlníte, zrazu je všetko v pohode, ja sa môžem ospravedlňovať aj 5 rokov a stále sú tu pacienti, ktorí budú pripomínať, ako Mazurekovi rupli nervy, aký je strašne zlý extrémista, toto je ten krásny dvojaký meter, ktorý sa v médiách používa, a vy ste teraz exemplárny príklad, na ktorý môžme poukazovať. Kolegovia, kolegyne, ja som tu minulom svojom vystúpení minulý týždeň zhodnotil, prečo nie je možné podporiť dôverou túto vládu. Mal som len 20 minút, tak som sa nestihol venovať všetkým témam, ktoré by som chcel vo svojom príhovore rozobrať, ale medzičasom vystúpila jedna nesmierne závažná otázka, dialo sa to tento víkend a opäť dokladuje tú skutočnosť, že nie je možné tejto vláde poskytnúť dôveru. Pozrite sa, čo robí vláda Igora Matoviča so slovenskými opatrovateľkami na rakúsko-slovenských hraniciach. Veď to je odporné, neľudské zaobchádzanie s ženami, ktoré boli vyhnané za hranice našej vlasti nie preto, že by tam chceli ísť, ale preto, že chceli uživiť svoje rodiny. Chodia tam, pracujú tam, sú tam celé mesiace a nemôžu sa vrátiť, lebo sa boja ísť do štátnej karantény. Karantény, ktorú vytvorila táto vláda. A prečo sa do nej boja ísť? No lebo sme videli to obrovské množstvo prípadov, kedy ste zaradili zdravých ľudí na jednu izbu, na jednu bunku s ľuďmi, ktorí boli nakazení. Videli sme tie prípady, že človek strávil 14 dní v karanténe, vyšiel mu negatívny test a o dva dni na to mu vyšiel pozitívny a povedali mu, ostaň tam ďalších 14 dní a, samozrejme, si to zaplať. Vidíme, že ženy z Bratislavy dávate do Starej Ľubovne do karantény, ženy zo Starej Ľubovne dávate do Bratislavy, z východu na západ, jednoducho je v tom úplný chaos. Je vám úplne jedno, že tieto ženy majú potvrdenia z Rakúska, že nemajú žiaden vírus, sami si ho dali urobiť, sami si to zaplatili, sú ochotné ísť na Slovensku do karantény, no po celých mesiacoch stále trváte na tom a po hodinách a hodinách čakania na týchto hraniciach, aby museli ísť do štátnej karantény, s ktorými sú zásadné negatívne skúsenosti, a preto chcem apelovať na vás, aby ste, aby ste zobrali nejaký ten základný cit a pomohli týmto slovenským opatrovateľkám, lebo to, čo sa deje, to proste nemôžme ignorovať, je to smutné a tieto ženy sa skutočne ničím neprevinili a bolo potrebné sa tu z pléna Národnej rady týchto žien zastať, keď na to jednoducho nemáte čas, lebo pán premiér si musí fotiť nejaké šuflíky, nejaké raňajky a podobné nezmysly, ktoré nezaujímajú absolútne nikoho, len jeho samotného. Kolegyne, kolegovia, chcem však teraz prejsť ďalej k obsahu programového vyhlásenia vlády. Okrem toho, že ste vláda, ktorá neustále a za každých okolností nepomáha svojim občanom, svojim podnikateľom, ale pomáha bankám, a to za každým a jedným zákonom, ktorý ste tu v pléne Národnej rady prijali, tak takisto deklarujete tento svoj záujem aj v samotnom programovom vyhlásení vlády. V sekcii finančný trh hovoríte o tom, že chcete obmedziť obeh jeden- a dvojcentových mincí, aby ste znížili náklady komerčných bánk. Ja tento krok vnímam ako postupná cesta k odstraňovaniu hotovosti, ako postupná cesta k tomu, aby ste zásadne obmedzovali obeživo, ktoré dáva obyvateľom Slovenskej republiky slobodu, a nútili ich platiť kartami. A to vaše zdôvodnenie, že chcete znížiť náklady komerčných bánk, to je pri súčasných ziskoch, neuveriteľných obratoch a čistého zisku, ktoré banky na Slovensku dosiahli, za minulý rok 643 mil. eur čistého zisku, to je úplne smiešne. A potom, aby sme nepovedali, že tým bankám pomáhate málo, tak zároveň deklarujete záujem prehodnotiť výšku aktuálneho bankového odvodu. Tak nielenže im poskytnete možnosť ďalších 6 mesiacov, prípadne 9 mesiacov, o ktoré si klient, ktorého ste pripravili o možnosť pracovať, oddlží, teda oddiali splácanie svojho úveru, a dáte im možnosť čerpať za to jednoducho úroky a banky dnes už posielajú hromadne esemesky svojim klientom, aby si využili túto možnosť, pretože to pre nich nie je žiadna nejaká cesta k uskromňovaniu, ale práve naopak, cesta k ďalšiemu, väčšiemu zisku, ako riešenie zlej situácie a stabilizácie verejných financií, v programovom vyhlásení vlády hovoríte o tom, že umožníte občanom a podnikateľom čerpať štátom kryté úvery v komerčných bankách, to znamená, zase idete pomôcť bankám k luxusnému biznisu, ku krytým úverom, ktoré zase zaplatia tí úbohí obyvatelia, ktorých ste dostali na hranu chudoby, ktorí si ho musia vziať a ešte svojimi daňami zaňho budú ručiť. Veď to je neuveriteľná vec! A po tom všetkom, keď takto bankám pomáhate, keď takto špičkovo zarábajú, im ešte idete znižovať bankový odvod, aby, chudáčikovia, mohli zarobiť o niekoľko stoviek miliónov eur naviac. Mi povedzte, či toto je sociálne cítenie, či to je krok k zlepšeniu životnej situácie ľudí, alebo krok k tomu, proti čomu ste deklarovali veľký boj, to znamená krok k pomoci zisku oligarchom, oligarchom vo finančnom sektore, ktorým sa darí na Slovensku najlepšie spomedzi úplne všetkých. Potom v sekcii bezpečnosť štátu deklarujete to, že chcete prijať bezpečnostnú stratégiu. Ako poznáme súčasného ministra obrany pána Naďa, zbrojného lobistu Spojených štátov amerických, agenta zahraničných služieb, fanatického NATO- a amerikanofila, asi vieme predpokladať, tušiť, čo bude obsahom takejto bezpečnostnej stratégie. Ja sa chcem spýtať vás poslancov OĽANO, poslancov SaS, ZA ĽUDÍ, SME RODINA, či vážne považujete Ruskú federáciu za bezpečnostnú hrozbu, ako to považuje napríklad minister obrany pán Naď, a či vážne trváte, alebo súhlasíte s tým, aby bola prijatá bezpečnostná a obranná stratégia, o ktorej sa toľko hovorí a ktorej tým hlavným kameňom úrazu bolo práve to, že hovorí o Ruskej federácii ako o bezpečnostnej hrozbe. To je vážne potrebné v súčasnom stave sveta vytvárať si ďalších nepriateľov? To je vážne potrebné zvyšovať to napätie vo svete, je vážne potrebné neustále prehlbovať tú krízu a nedôveru medzi jednotlivými štátmi? Fakt je Ruská federácia pre nás hrozbou a naozaj si to myslia aj vaši voliči? Ja verím tomu úprimne, že voliči, ktorí volili Igora Matoviča preto, že kričal, lebo Fico, lebo Fico a stále Fico, Fico, asi nemajú záujem na tom, aby bola prijatá nejaká bezpečnostná obranná stratégia, ktorá vyjadruje takýto, takýto bláznivý názor. Otvorene v tom programovom vyhlásení, prakticky v každej kapitole spomínate mimovládny sektor. Mimovládne organizácie ako garanta tohto, ako garanta hentohto, ako partnera v rokovaní o tomto, o hentom, jednoducho mimovládne organizácie neustále a bez prestávky. Protislovenské, protištátne mimovládne organizácie s jednoznačne s protinárodnou a protikresťanskou agendou sú pre vás jednoznačne zásadným partnerom a deklarujete zvýšenie finančnej pomoci, finančných príspevkov pre tieto mimovládne organizácie, ktoré tu už napáchali obrovské množstvo škody. A výrazne ma tak zaujíma, ale nie že zaujíma, ale udivuje, ako dokážete krásne pracovať s tými slovíčkami, tak ako aj Severoatlantická aliancia, keď píšete, že je potrebné, aby Slovenská republika sa aktívne zúčastňovala na tzv. predsunutej prítomnosti Severoatlantickej aliancie. Keď si bežný obyvateľ Slovenskej republiky prečíta nejakú vetičku, že predsunutá prítomnosť Severoatlantickej aliancie, ani netuší, čo si má pod tým predstaviť, veď ono to neznie nejak strašne, neznie to nejak strašidelne, v skutočnosti to znamená len to, že budete aktívne posielať slovenských vojakov provokovať na ruské hranice, provokovať vojenský konflikt, robiť tam bububu, aby ste mohli ukázať, akí vy ste úžasní, akí ste silní, akým ste kvalitným partnerom Severoatlantickej aliancie, a ja sa z môjho skromného názoru môžem opýtať, na čo je toto dobré. Načo majú slovenskí daňoví poplatníci v týchto ťažkých časoch zase platiť stovky miliónov eur za nejakú predsunutú prítomnosť, to znamená za vojenskú provokáciu na ruských hraniciach? To vám vážne toto príde ako natoľko dôležité, aby ste to museli neustále pretláčať? Jediný štát, ktorý aktívne menujete vo svojom programovom vlády ako strategického partnera Slovenskej republiky, sú Spojené štáty americké. Píšete tam dokonca to, že Slovensko je súčasťou euroatlantického priestoru. Podľa mňa je to absurdný nezmysel. Ja neviem ako vy, ale ja si myslím, že Atlantik je dosť ďaleko od Slovenskej republiky, a nieže my sme súčasťou euroatlantického priestoru, ale euroatlantický priestor sa svojou násilnou okupačnou politikou rozšíril až k hraniciam Ruskej federácie a stále pokračuje. A tak sme sa – v úvodzovkách – stali súčasťou euroatlantického priestoru. A potom píšete, deklarujete, že musíme byť strategickým partnerom Spojených štátov amerických, že musíme prerobiť slovenské letiská, lebo veď Spojené štáty americké tu len tak prídu a investujú tu stovky miliónov eur, oni za to nič nechcú. Videli sme to v Sýrii, v Iraku, v Líbyi, v Afganistane, oni nikdy nič nechceli. Oni vždy prišli a len tak zadarmo rozhadzovali peniaze z vrtuľníka a každý mohol byť šťastný. A to isté vy hovoríte, že urobia na Slovensku. Ja keď sledujem celkovo túto vašu koncepciu zahraničnej politiky Slovenskej republiky a všetkých tých rečí o boji proti dezinformáciám, hoaxom, o tom, ako chcete sprísňovať zákony na potieranie slobody slova, ako ešte viac chcete priškrtiť slobodu slova, tak jednoducho nemôžem pozerať na to a povedať si, že táto vláda si zaslúži dôveru. Vláda, ktorá chce podporovať teroristický pakt NATO, vláda, ktorá chce ďalej prehlbovať jednosmerné a protislovenské orientovanie nášho štátu na ten Západ, na tie vysnené Spojené štáty americké, si jednoducho dôveru nezaslúži.